|  |
| --- |
| 2 priedas – Techninė specifikacija |

**TECHNINĖ SPECIFIKACIJA**

## **Riebokšlinių kompensatorių 20 vnt. keitimo darbai 933 magISTRALĖJE**

## **TURINYS**

1. Darbų ir medžiagų tiekimo apimtys.
2. Bendri reikalavimai.
3. Reikalavimai gaminiams ir medžiagoms.
4. Detalūs darbų aprašymai.
5. Darbų priėmimas.
6. Garantijos.
7. Aplinkosaugos reikalavimai.
8. Priedai.
9. **Darbų ir medžiagų tiekimo apimtys**
   1. Linzinių kompensatorių montavimas bus atliekamas Vilniaus miesto šilumos tinkluose ties Vilniaus vakarinio aplinkelio kvartalų gatvėmis Gudelių, Mironaitės, Sietyno (Techninės specifikacijos 1 priedas), šilumos kamerose (toliau-ŠK), ŠK 93320, ŠK 93321, ŠK 93322, ŠK 93323, ŠK 93326 ir ŠK 93327. ŠK schemos pateiktos (Techninės specifikacijos 2 priedas).
   2. Linzinius kompensatorius (toliau – Kompensatoriai) ir medžiagas, reikalingus Kompensatorių montavimui, tiekia Rangovas. Kompensatoriai parenkami pagal lentelėje (Techninės specifikacijos 3 priedas), schemose (Techninės specifikacijos 4 priedas) pateiktus kompensuojamus ilgius ir šiuo metu esamus riebokšlinius kompensatorius (Techninės specifikacijos 5 priedas). Riebokšlinių kompensatorių ilgiai L = 1300 - 1400 mm.
   3. Į darbų kainą yra įskaičiuotos visos darbų atlikimui reikalingos medžiagos / įranga / įrengimai, visi mokesčiai, darbų sąnaudos, transportavimo išlaidos, laikinų apvažiavimų aplink ŠK įrengimas ir jų panaikinimas su vejos įrengimu, kelio ženklų išstatymo, dangų ardymo, kamerų ardymo, kamerų atstatymo darbai ir susidariusių gelžbetonio, asfalto, šiluminės izoliacijos atliekų išvežimas ir apdorojimas, gerbūvio atstatymas ir pridavimas Vilniaus miesto savivaldybės atstovams, šulinių dangčių pakeitimas naujais.
   4. Kompensatorių montavimo darbai atliekami ne šildymo sezono metu, maksimali darbų atlikimo trukmė 30 kalendorinių dienų periode nuo 2025 m. birželio 1 d. iki 2025 m. rugsėjo 15 d. Tikslesnė data bus nurodyta 4 savaitės iki darbų pradžios. Per šį terminą Rangovas privalo demontuoti riebokšlinius kompensatorius ir sumontuoti 20 vnt. naujų Kompensatorių. Visi darbai privalo būti baigti iki – 2025 m. spalio 20 d. ir pasirašytas Techninės specifikacijos 5.4. p. numatytas Galutinis darbų priėmimo - perdavimo aktas.
   5. Darbus Rangovas gali pradėti tik pateikęs atsakingų asmenų sąrašus, gavęs iš Užsakovo raštiškus patvirtintus dokumentus „Aktas – leidimas statybos darbams vykdyti veikiančioje įmonėje“ ir „Bendras nurodymas“. Dėl jų gavimo Rangovas prieš 3 (tris) dienas privalo kreiptis į Užsakovą. Iki Akto leidimo ir Bendro nurodymo išdavimo Rangovo darbų vadovai ir darbų vykdytojai privalo būti Užsakovo instruktuoti pasirašytinai.
   6. Vykdant demontavimo darbus, pastebėjus, kad demontuotų gelžbetoninių gaminių – perdangų, šulinių ar liukų kokybė neatitinka reikalavimų, gelžbetoniniai gaminiai keičiami Užsakovo sąskaita.
   7. Rangovas iki kreipimosi dėl „Aktas – leidimas statybos darbams vykdyti veikiančioje įmonėje“ ir „Bendras nurodymas“ dokumentų išdavimo savo sandėlyje privalo turėti Kompensatorius, nurodytus Techninės specifikacijos 6 priede, ir kitas Kompensatorių pakeitimui reikalingas medžiagas. Prieš 3 (tris) darbo dienas iki darbų pradžios Kompensatoriai privalo būti pateikti Užsakovui apžiūrai.
   8. Kompensatoriai į kameras įkeliami tik pilnai, visu pločiu atkasus kameras, atkasamos ir sandūros ŠK ir kolektoriaus, išmontavus reikiamą kiekį perdengimo plokščių, o pakeitus kompensatorius Rangovas atlieka kamerų atstatymą šioje Techninėje specifikacijoje nustatyta tvarka.
   9. Rangovas negali siūlyti medžiagų, jei medžiagos (įskaitant jos sudedamąsias dalis, pakuotes) ar paslaugų kilmė yra iš Viešųjų pirkimų įstatymo 92 straipsnio 15 dalyje numatytame sąraše nurodytų valstybių ar teritorijų.
   10. Jeigu apibūdinant objektą Techninėje specifikacijoje ar kituose pirkimo dokumentuose ar jų prieduose nurodytas konkretus modelis ar šaltinis, konkretus procesas ar prekės ženklas, patentas, tipai, konkreti kilmė ar gamyba, toks nurodymas Tiekėjo turi būti suprantamas kaip nurodytas „arba lygiavertis.
   11. Jeigu apibūdinant objektą Techninėje specifikacijoje ar kituose pirkimo dokumentuose ar jų prieduose nurodyti standartai, techniniai liudijimai ar bendrosios techninės specifikacijos, toks nurodymas Tiekėjo turi būti suprantamas kaip nurodytas „arba lygiavertis“.
   12. Jeigu Techninėse specifikacijose nurodytos parametrų tikslios skaitinės reikšmės, tai reiškia ribą, nuo kurios neturi būti nukrypta į blogesnę Užsakovui pusę.
10. **Bendri reikalavimai**
    1. Montavimo darbus Rangovas atlieka vadovaudamasis aktualios redakcijos Lietuvos Respublikos energetikos ministro 2011 m. birželio 17 d. įsakymu Nr. 1-160 patvirtintų „Šilumos tiekimo tinklų ir šilumos punktų įrengimo taisyklių“, Lietuvos Respublikos energetikos ministro 2017 m. rugsėjo 18 d. įsakymu Nr. 1-245 patvirtintų „Įrenginių ir šilumos perdavimo tinklų šilumos izoliacijos įrengimo taisyklių“, Lietuvos Respublikos statybos įstatymo bei kitų teisės aktų, tarp jų ir reglamentuojančių darbą su asbestu, reikalavimais.
    2. Leidimą žemės kasimo darbams gauna Vilniaus miesto savivaldybės administracijoje Užsakovas. Rangovas ne vėliau kaip prieš 7 (septynias) dienas iki žemės kasimo darbų pradžios, privalo kreiptis į Užsakovą. Rangovui pavėlavus kreiptis, atsakomybė dėl 1.4 punkte nurodytų terminų išlaikymo tenka Rangovui.
    3. Užsakovas suderina eismo organizavimo schemą su Vilniaus miesto savivaldybės administracija.
    4. Kelio ženklų nuomą ir jų išstatymą montavimo darbų metu, vadovaujantis Užsakovo suderinta schema, apmoka Rangovas savo sąskaita.
    5. Linzinių kompensatorių montavimo metu išardytas dangas ir laikinų ŠK apvažiavimų vietas atstato Rangovas, šie darbai priduodami Vilniaus miesto savivaldybės atstovui.
    6. Suvirinimo siūlių neardomąją kontrolę atlieka Rangovas savo sąskaita.
    7. Rangovas, prieš pradėdamas darbus, privalo pateikti Užsakovui sąrašą darbuotojų, kurie atliks kompensatorių montavimo darbus. Sąraše privalo būti nurodytos darbininkų pareigos bei saugos darbų pažymėjimų numeriai. Darbų vadovų bei darbų vykdytojų telefonų numeriai.
    8. Visi Rangovo darbuotojai, atliekantys montavimo darbus, privalo dėvėti spec. rūbus su Rangovą identifikuojančiais ženklais.
    9. Rangovas pats savo lėšomis apsirūpina būtinomis apsaugos, higieninėmis ir priešgaisrinėmis priemonėmis.
    10. Rangovas privalo, užtikrinti darbų saugą, priešgaisrinę ir aplinkos apsaugą darbo vietoje.
    11. Rangovas yra atsakingas už visų pristatytų į darbo vietą medžiagų iškrovimą ir saugų jų saugojimą, neatsižvelgiant į tai, ar jis pats jas pristatė ar jos buvo pristatytos pagal jo nurodymą.
    12. Atliekant remonto darbus važiuojamoje dalyje, už pastatytų kelio ženklų apsaugą atsako Rangovas.
    13. Kasdieninį darbo zonų išvalymą, nuo atsiradusių statybinių atliekų, vykdo Rangovas. Atliekų tvarkymas numatytas 7 skyriuje.
    14. Rangovas, statybos metu demontuotus kompensatorius, vamzdynus ir kitą metalo laužą, kuris privalo būti be šilumos izoliacijos likučių, sandėliuoja objekte ir atsako už jį iki jį išveža Užsakovo samdyta įmonė.
    15. Esant būsimos tranšėjos vietoje asfaltbetonio dangai, prieš pradedant ją kasti, Rangovas turi apipjauti tranšėjos kontūrą su specialia įranga. Demontuoti būsimų tranšėjų ir mechanizmų bei transporto pastatymo vietose surenkamus gatvių dangų elementus sudėti šalia perkasos ir garantuoti jų apsaugą.
    16. Vamzdynai, nuo kurių buvo demontuota šilumos izoliacija, privalo būti padengti antikorozine danga ir izoliuojami 2.17 punkte nustatyta tvarka;
    17. Kompensatoriai izoliuojami nuimamais dembliais, kurių konstrukciją sudaro trys, viena kitą perdengiančios dalys. Demblio dalių tarpusavyje sujungiamo konstrukcija privalo būti daugkartinio naudojimo, kad būtų galimybė išmontuoti / atskirti vieną dalį ir vėl sumontuoti atgal. Medžiagos aprašytos Techninės specifikacijos 3.1.12 punkte.
    18. Rangovas privalo pateikti atliktų darbų remontinę dokumentaciją skaitmeniniu formatu. Dokumentacija privalo turėti registrą, jos lapai turi būti sunumeruoti. Registre išvardinami visi sertifikatai (kopijos). Dokumentacijos sudėtis:
        1. darbuotojų, kurių nebuvo pateikta pirkimų dokumentuose, pažymėjimų (kopija);
        2. suvirinimo siūlių schemos;
        3. suvirinimo procedūrų specifikacija (kopija);
        4. suvirinimo siūlių patikrinimo protokolai neardančiosios kontrolės metodais;
        5. suvirinimo elektrodų sertifikatai (kopija);
        6. vamzdžių, perėjimų, alkūnių ar kitų metalo konstrukcijų (pvz.: kampuočių, lovinių ar dvitėjinių profilių, armatūros, ankerinių varžtų) sertifikatai (kopija);
        7. linzinių kompensatorių sertifikatai su techniniais duomenimis, atitikties deklaracijos, montavimo ir eksploatacijos instrukcijos.
        8. antikorozinių dažų aprašymai ir atitikties deklaracija (kopija);
        9. cementinio skiedinio atitikties deklaracija (kopija);
        10. mineralinės vatos demblių sertifikatai (kopija);
        11. stiklo audinio sertifikatas (kopija);
        12. stiklo siūlo sertifikatas (kopija).
11. **Reikalavimai gaminiams ir medžiagoms**
    1. **Reikalavimai šiluminei izoliacijai ir nuimamiems dembliams:**
       1. Šilumos izoliacijos konstrukcijose negali būti medžiagų ir gaminių kuriuose yra asbesto. Izoliuojančios medžiagos: vertikaliai orientuota akmens vata su al. folija. Skaičiuotinas šilumos laidumo koeficientas λ < 0.04 W/( m. K). Tankis ≥50 kg/m3.
       2. Šilumos izoliacijos storiai:

|  |  |
| --- | --- |
| Vamzdynų diametras, mm | Izoliacijos storis, mm |
| 1020 | 50+ 50 |
| 820 | 50+ 50 |

* + 1. Bendras šilumos izoliacijos sluoksnio storis nuo nurodytų 3.1.2. p. negali skirtis:
* daugiau kaip 10 % į didėjimo pusę;
* daugiau kaip 5 % į mažėjimo pusę;
  + 1. Atliekant horizontalių vamzdynų izoliaciją mineralinės vatos dembliais, izoliacinės medžiagos išilginė siūlė turi būti žemiau vamzdžio horizontalios ašies. Visos skersinės ir išilginės sujungimo siūlės turi būti suklijuotos tam skirta lipnia juosta.
    2. Izoliacijos sluoksnis turi būti ne mažiau, kaip dviejų sluoksnių, arba galima naudoti kevalus. Izoliacijos sluoksnio išilginės ir skersinės siūlės privalo būti perdengtos sekančiais sluoksniais.
    3. Izoliacinė medžiaga tvirtinama: cinkuota 0,65 mm arba nerūdijančio plieno 0,5 mm viela.
    4. Atliekant izoliacinės medžiagos tvirtinimą, negalima jos suspausti. Bendras izoliacijos storis turi nepakisti ir neturi atsirasti tarpų izoliacinėje medžiagoje.
    5. Šilumos izoliacijos išilginės ir skersinės siūlės montažo metu sutankinamos. Užbaigta šiluminė izoliacija turi išlaikyti objekto paviršiaus konfigūraciją.
    6. Šilumos izoliacijos apsauginis sluoksnis – speciali armuota polietileninė plėvelė.
    7. Izoliacijos apsauginę dangą reikia montuoti taip, kad siūlės persidengtų vandens nutekėjimo kryptimi, apsauginė danga tvirtinama nerūdijančio plieno 10 mm arba plastikine 13 mm pločio juosta kas 30 cm.
    8. Visos išilginės siūlės horizontaliuose vamzdynuose privalo būti išdėstytos 45°žemiau horizontalios plokštumos, matuojant spindulį nuo vamzdžio vidurinio taško per vamzdžio ašinę liniją, tačiau dangos elementų siūlės turi būti perstumtos viena kitos atžvilgiu 20-50 mm.
    9. Nuimami izoliaciniai dembliai turi būti pagaminti iš 60 – 80 mm storio mineralinės vatos, armuotos galvanizuoto plieno tinkleliu, kurios tankis ≥ 80 kg/m3 ir stiklo audinio ≤ 430 ± 30 g/m2 padengtu silikonu iš vienos pusės. Audinio dulkės turi nepatekti į aplinką. Izoliaciniai dembliai persiuvami stiklo siūlu 1 ÷ 2 mm. storio kas 100 mm.
    10. Aplinkosaugos reikalavimai nurodyti Techninės specifikacijos 7.1 punkte
  1. **Reikalavimai antikorozinei dangai:**
     1. Antikorozinio padengimo technologija, dangos tipas ir markė turi būti parinkta taip, kad atitiktų šiuos reikalavimus:
* temperatūra: + 40 ÷ 150°C;
* santykinė drėgmė: 50÷100;
* vamzdžių ir intarpų paviršiai ir sujungimo vietos turi būti nuvalyti metaliniu šepečiu rankiniu būdu, nutepta rūdžių surišėju, nuriebaluota, nugruntuota ir nudažyta.
  1. **Reikalavimai hidroizoliacijai:**
     1. Kameros perdangos siūles užtaisyti betonu, padarant ≥0.03% nuolydį į kameros kraštus, lovių ir kameros sujungimą su nejudama atrama užtaisyti betonu, padarant ne didesnį kaip 45°kampą.
     2. Hidroizoliacijos įrengimas iš išorės **per visą šiluminės kameros plotį**: vadovaujantis naudojamos hidroizoliacinės dangos technologiniais reikalavimais paruošus pagrindą (padarant nuolydį nuo centro į kameros kraštus) klojama prilydoma bituminė ritininė danga „Midos“ arba lygiavertė dviem sluoksniais. Danga ant kameros vertikalių sienų turi būti užleista ne mažiau 20 cm., perdengta ŠK perdengimo plokštės ir sienos siūlė. Danga turi būti užleista ant skydinių nejudamų atramų, kanalų ir šulinio pakėlimo žiedų. Hidroizoliacinės dangos sujungimų vietos turi būti užteptos bitumine mastika.
     3. Šulinio pakėlimo žiedams įrengiama hidroizoliacija.
     4. Visos dangos turi atitikti LST EN 13707:2005+A2:2010 arba lygiaverčio reikalavimus ir turi būti sertifikuotos Europos Sąjungoje.

* 1. **Reikalavimai suvirinimo darbų atlikimui:**

3.4.1. Suvirinimo darbai atliekami vadovaujantis „Suvirinimo darbų vykdymo AB Vilniaus šilumos tinklai objektuose instrukcija“ ( <https://chc.lt/tiekejams-ir-rangovams/> ).

* 1. **Reikalavimai vamzdžiams:**
     1. Vamzdžiai bus naudojami intarpų gamybai, nes esamų riebokšlinių kompensatorių ilgiai skiriasi nuo naujai montuojamų Kompensatorių. Intarpus tiekia Rangovas.
     2. Esami šilumos trasų vamzdžiai pagaminti iš pl. 17G1S pagal TU reikalavimus, kurių išoriniai diametrai/vamzdžių sienelės storiai - Diš 1020/12±1 mm. ir Diš 820/9±1 mm., o 93327 kameroje 2 vnt. kompensatorius vienu atvamzdžiu prisijungia prie Diš 813/9±1 mm. vamzdžio.
     3. Vamzdžio suvirinimo siūlės mechaninės savybės turi būti ne blogesnės už pagrindinio metalo.
     4. Tikslus intarpų ilgis nustatomas tik demontavus esamus riebokšlinius kompensatorius, t. y. Rangovas turi būti pasiruošęs visas reikalingas medžiagas iki montavimo darbų pradžios.
     5. Kompensatoriai gali būti tiek su gamykloje prailginta judančiąja dalimi, tiek ir be prailgintos judančios dalies.
  2. **Reikalavimai Kompensatoriams ir vamzdžiams:**
     1. Kompensatoriai turi atitikti Techninės specifikacijos 6 priede „Techniniai reikalavimai linziniams kompensatoriams ir vamzdžiams“ nurodytus reikalavimus ;
     2. Kompensatorių planuojamas pailgėjimas pagal terpės parametrus ir nurodytą atstumą tarp nejudamų atramų nebus didesnis nei 250 mm.

1. **Numatomų atlikti darbų apibūdinimas**
   1. Kompensatorių bei kitų elementų montavimo kamerose kiekiai nurodyti Techninės specifikacijos 7 priede. Tikslius darbų kiekius Rangovas gali įvertinti atvykęs į numatytą kompensatorių keitimo ruožą iki pasiūlymų pateikimo termino pabaigos, kaip numatyta Pirkimo specialiosiose sąlygose.
2. **Darbų priėmimas**
   1. Darbų perdavimas priėmimas vykdomas sutartyje nurodyta tvarka ir terminais.
   2. Darbai vykdomi sutartyje nurodyta tvarka ir terminais.
   3. Užpildomi „Paslėptų darbų patikrinimo“ aktai, kurie pateikiami su dokumentacija.
   4. Darbai laikomi priimti, jeigu jie užbaigti ir nepastebėta defektų, pasirašytas „Galutinis darbų priėmimo – perdavimo aktas“.
   5. Rangovas defektus, atsiradusius dėl jo kaltės, pašalina savo sąskaita.
3. **garantijos**
   1. Darbams, kai naujas šilumos tiekimo tinklų elementas sujungiamas su senu, taikomas 24 (dvidešimt keturių) mėnesių garantinis terminas.
   2. Tiekiamiems įrengimams taikomas ne mažiau kaip 24 (dvidešimt keturių) mėnesių garantinis terminas.
   3. Garantinio laikotarpio metu Rangovas yra atsakingas už visus gaminių ir montažo darbų defektus. Rangovas privalės pašalinti defektus per 15 (penkiolika) kalendorinių dienų nuo pranešimo apie defektą pateikimo datos. Jeigu defektui pašalinti reikės pristatyti reikiamas dalis, Rangovas privalės pateikti ir pašalinti defektą per protingą suderintą su Užsakovu laikotarpį. Jeigu nustatyti defektai garantinio laikotarpio metu nebus ištaisyti ir pašalinti, garantinis laikotarpis turi būti pratęsiamas tokiu laiku, kiek jo reikės, kad defektai būtų ištaisyti.
4. **Aplinkosaugos reikalavimai**
   1. Rangovas, Sutarties vykdymo metu, turi taikyti minimalius aplinkos apsaugos kriterijus pagal Aplinkos apsaugos kriterijų taikymo, vykdant žaliuosius pirkimus, tvarkos aprašą, patvirtintą Lietuvos Respublikos aplinkos ministro 2011 m. birželio 28 d. įsakymu Nr. D1-508[[1]](#footnote-1) (toliau - Tvarkos aprašas) 1 priedo „Produktų, kurių viešiesiems pirkimams ir pirkimams taikytini minimalūs aplinkos apsaugos kriterijai, sąrašas“ 13.3 punkte nurodytoms termoizoliacinėms medžiagoms Tvarkos aprašo 2 priedo „Minimalūs aplinkos apsaugos kriterijai“ XIII skyriaus „Statybinės medžiagos“ 18 punkte nurodytus minimalius aplinkos apsaugos kriterijus termoizoliacinėms medžiagoms.
   2. Rangovas atliekamiems darbams turi taikyti aplinkos apsaugos vadybos sistemos reikalavimus pagal standartą LST EN ISO 14001 arba EMAS ar kitus aplinkos apsaugos vadybos standartus, pagrįstus atitinkamais Europos arba tarptautinių standartizacijos organizacijų priimtais standartais, ar kitais Rangovo pateiktais lygiaverčiais įrodymais. Užsakovas pripažįsta lygiaverčius sertifikatus, išduotus kitose valstybėse narėse įsteigtų nepriklausomų įstaigų, bei kitus Rangovo lygiaverčių aplinkos apsaugos vadybos užtikrinimo priemonių įrodymus[[2]](#footnote-2), kurie patvirtintų, kad jo siūlomos aplinkos apsaugos vadybos užtikrinimo priemonės atitinka reikalaujamus aplinkos apsaugos vadybos sistemos standartus ir pateikia įrodymus, kurie patvirtintų, kad Rangovo siūlomos aplinkos apsaugos vadybos užtikrinimo priemonės atitinka reikalaujamus aplinkos apsaugos vadybos sistemos standartus.
   3. Darbų metu susidariusias atliekas Rangovas privalo tvarkyti vadovaudamasis Lietuvos Respublikos teisės aktų, reglamentuojančių atliekų tvarkymą (aktualiomis redakcijomis), reikalavimais. Taip pat, Rangovas privalo vadovautis VŠT rangovų veikloje susidarančių atliekų tvarkymo sub-proceso aprašu (skelbiamas viešai <https://chc.lt/tiekejams-ir-rangovams/>) ir pateikti šiuo aprašu reikalaujamus dokumentus: atliekų tvarkymo planą prieš darbų pradžią ir atliekų sutvarkymą įrodančius dokumentus po darbų pabaigos.
5. **Priedai**
   1. Kompensatorių keitimo ruožo schema.
   2. Šilumos kamerų schemos.
   3. Kompensuojami ilgiai.
   4. Kompensuojamų ruožų schema.
   5. Riebokšlinių (esamų) kompensatorių brėžinys ir matmenys.
   6. Techniniai reikalavimai linziniams kompensatoriams ir vamzdžiams.
   7. Kompensatorių ir kitų elementų montuojamų kamerose kiekiai.

1. https://www.e-tar.lt/portal/lt/legalAct/TAR.4B60A8C9678B/asr [↑](#footnote-ref-1)
2. 10. Kiti lygiaverčiai aplinkos apsaugos vadybos užtikrinimo priemonių įrodymai gali būti tiekėjo taikomų aplinkos apsaugos vadybos priemonių aprašymas, atitinkantis visus šiuos reikalavimus:

   10.1. apibrėžta įmonės ar įstaigos vadovybės patvirtinta aplinkos apsaugos politika ir atitiktis aplinkos apsaugos reikalavimams teikiant paslaugas ir vykdant darbus;

   10.2. nustatyti reikšmingiausi aplinkos apsaugos aspektai, kuriems poveikį daro arba gali daryti įmonės ar įstaigos vykdoma veikla, ir šiuos aplinkos apsaugos aspektus reglamentuojantys teisės aktai;

   10.3. nustatyti aplinkosauginiai tikslai, uždaviniai ir priemonės šiems tikslams pasiekti;

   10.4. numatyta aplinkosauginių tikslų įgyvendinimo stebėsena – paskirti atsakingi asmenys, nustatyta jų atsakomybė, pareigos ir priemonių įgyvendinimo terminai;

   10.5. parengtas aplinkosauginių ir avarinių situacijų valdymo planas;

   10.6. vykdoma aplinkosauginio gerinimo veiklos kontrolė (pvz., parengiamos metinės ataskaitos, kurios pateikiamos ir pristatomos įmonės vadovybei). [↑](#footnote-ref-2)